An Kwartel kan Gwardya Sibil sa Nueva Caceres iyo an toltolan kan mga gwardya sibil sa Nueva Caceres kan panahon na kolonya pa an Filipinas kan Espanya hanggan taon 1898. An lugar na ini tagbo kan dakulang historikong pangyayari kan an mga gwardya sibil na pinamayohan na Kabo Elias Angeles asin Felix Plazo nagtumang sa mga Kastilang pamayo ninda asin resulta kaini narumpag ninda an gobyerno kolonyal sa bilog na Ambos Camarines. Huli kaini, sunod-sunod na nagdurulag an mga administrador sibil na Espanyol sa iba-ibang banwaan sa Ronang Bikol.